Lachlan Macquarie

Lachlan Macquarie (31. tammikuuta 1761 Ulva, Argyllshire, Skotlanti – 1. heinäkuuta 1824 Lontoo, Englanti) oli brittiläinen kenraalimajuri ja Australian Uuden Etelä-Walesin kuvernööri. Hallintonsa ajan (1810–1821) Macquarie toimi käytännössä siirtokunnan diktaattorina, ja häntä on toisinaan kutsuttu Uuden Etelä-Walesin varsinaiseksi perustajaksi. Australiassa on useita Macquarien mukaan nimettyjä paikkoja, rakennuksia, teitä ynnä muuta. 
Macquarien myöhemmät ihailijat ovat kutsuneet häntä jopa "Australian todelliseksi perustajaksi" ja "Australian isäksi", koska hänen hallintokaudellaan rangaistussiirtokunta alkoi muotoutua valtioksi.
Elämä ja ura.
Macquarie polveutui vanhasta skotlantilaisesta suvusta, joka oli asunut jo useiden sukupolvien ajan Sisä-Hebridien Ulvan saarella, lähellä Mullia. Hänen isänsä oli klaanin kuudestoista päällikkö. Vanhin poika Lachlan astui huhtikuussa 1777 armeijaan 84. jalkaväkirykmentin vänrikkinä. Vuosina 1777–1781 hän palveli Halifaxissa ja muualla Nova Scotiassa. Hänet siirrettiin tammikuussa 1781 luutnantiksi 71. rykmenttiin, ja hän palveli New Yorkissa ja Charlestownissa varuskuntatehtävissä Yhdysvaltojen vapaussodassa ja sen jälkeen Jamaikalla vuoteen 1784 asti. Joulukuussa 1787 hän sai luutnantin arvon 77. rykmentissä, joka lähti Intiaan. Marraskuussa 1788 hänet ylennettiin kapteeniksi. Intiassa hän oli mukana brittien ja Mysoren kuningaskunnan välisissä taisteluissa ja oli läsnä Kannurin piirityksessä vuonna 1790 ja Seringapatamin piirityksessä vuonna 1791. Hän palveli Kotšinkiinassa vuonna 1795 ja Ceylonissa vuonna 1796. Toukokuussa 1796 hänestä tuli majuri. Hän oli mukana Seringapatamin toisessa piirityksessä vuonna 1799. Seuraavana vuonna hän oli taistelemassa Napoleonin joukkoja vastaan Egyptissä ja Aleksandrian piirityksessä. Vuoden 1802 maaliskuussa hänet siirrettiin majurina 86. rykmenttiin, ja saman vuoden marraskuussa hänestä tehtiin everstiluutnantti. Vuonna 1803 hän oli Lontoossa apulaiskenraaliadjutanttina, mutta toukokuun 1805 tienoilla hän luopui virasta ja palasi 86. rykmenttiin Intiaan, vaikka hänet nimitettiin samassa kuussa 73. rykmentin everstiluutnantiksi. Loppuvuoden 1805 ja vuoden 1806 hän oli palveluksessa Intiassa ja palasi Lontooseen 73. rykmentin komentajaksi vuonna 1807.
Vuoden 1809 loppupuolella Macquarie lähti rykmenttinsä kanssa Uuteen Etelä-Walesiin vankien asuttamaan siirtokuntaan. Osa asukkaista oli yhteistyössä Uuden Etelä-Walesin armeijan kanssa syrjäyttänyt kuvernööri William Blighin ja perustanut väliaikaisen hallituksen. Macquarie aloitti virassa 28. joulukuuta 1809. Hän ratifioi useimmat väliaikaisen hallituksen säädökset. Heinäkuussa 1810 hänet nimitettiin everstiksi, seuraavan vuoden helmikuussa prikaatikenraaliksi ja kesäkuussa 1813 kenraalimajuriksi. Hän aloitti julkisten rakennushankkeiden ja kaupunkisuunnittelun ohjelman ja perusti muun muassa nykyisen Bathurstin kaupungin. Hän suunnitteli Sydneyn nykyisessä muodossaan. Monet paikat ja rakennukset nimettiin hänen mukaansa hänen turhamaisuutensa vuoksi. Kaksi Uuden Etelä-Walesin pääjokea ovat Lachlan ja Macquarie. Monet uusista rakennuksista suunnitteli arkkitehti Francis Greenway. Macquarie otti vuonna 1813 käyttöön siirtokunnan oman valuutan ja oli vuonna 1817 sen ensimmäisen pankin perustajia. Hän edisti asutuksen laajentamista ja tutkimusmatkoja, erityisesti Blue Mountainsin ylittämistä vuonna 1813. Hänen politiikkansa aboriginaaleja kohtaan oli pääosin liberaalia. Samaan aikaan hän toteutti käytännössä näkemystään, jonka mukaan siirtokunta oli vankien asuttama, jossa ei ollut sijaa vapailla uudisasukkailla, ja että vankeja oli kohdeltava mahdollisimman suopeasti muun muassa jakamalla maata tuomionsa kärsineille. Tämän politiikka sai jyrkkää arvostelua osakseen sekä Englannissa että siirtokunnan suurmaanomistajilta, ja häntä syytettiin laittomuuksista, huonosta harkintakyvystä ja omavaltaisuudesta, vaikkakin hänen ponnistelunsa vankien hyväksi saivat myös kiitosta. Macquarie vapautettiin tehtävästään joulukuussa 1821, ja hän palasi Englantiin.